1. ΕΓΚΥΚΛΙΟΣ ΙΚΑ Αριθ. 14 της 1/3 Ιαν. 1950 Περί των περιπτώσεων χορηγήσεως πιστοποιητικών παρά του Ιδρύματος. Ανακαλούντες τας υπ’ αριθ. 112/1947 και 107/1948 Εγκυκλίους Δ/γάς μας περί του εν περιλήψει αντικειμένου καθορίζομεν ως κατωτέρω τας περιπτώσεις, καθ’ ας δέον, όπως, εκδίδωνται παρά των υπηρεσιών του καθ’ ημάς Ιδρύματος βεβαιώσεις και πιστοποιητικά επί τη βάσει των παρ’ αυταίς τηρουμένων στοιχείων: Α΄.Τη αιτήσει του εργοδότου, προς βεβαίωσιν της εκ της ασφαλίσεως απορρεούσης σχέσεως αυτού υπό έποψιν εκπληρώσεως δικαιωμάτων και υποχρεώσεων. Β΄.Τη αιτήσει του ησφαλισμένου, προς βεβαίωσιν της ασφαλιστικής του σχέσεως και περί του περιεχομένου αυτής υπό έποψιν εκπληρώσεως των εκ ταύτης απορρεόντων δικαιωμάτων και υποχρεώσεων. Γ΄.Τη αιτήσει τρίτων, και μόνον, δια στοιχεία αφορώντα την εφαρμογήν του ν.6298/34 και την λειτουργίαν της ασφαλίσεως, εφ’ όσον: α)Ειδικός νόμος καθιεροί τοιαύτην υποχρέωσιν του Ιδρύματος (π.χ. άρθρ. 51 παραγρ. 1 του Β.Δ. της 4/5 Οκτ. 1947 περί ενοικιοστασίου, άρθρ. 20 του Ν.Δ. 53/1946 περί φορολογίας επιτηδεύματος). β)Εισαγγελική Αρχή εντέλλεται την χορήγησιν βεβαιώσεως του Ιδρύματος προς τον αιτούντα τρίτον, ότε δέον, όπως εν τη εντολή ταύτη βεβαιούται, ότι το αιτούμενον στοιχείον είναι χρήσιμον δι’ ασκηθείσαν ή ασκηθησομένην ποινικήν δίωξιν, οπότε η απάντησις θ’ απευθύνεται απ’ ευθείας εις την παραγγέλουσαν αρχήν. γ)Η έκδοσις της αιτουμένης βεβαιώσεως κρίνεται παρά της οικείας Υπηρεσίας του Ιδρύματος, εύλογος και ηθικώς επιβαλλομένη, αλλ’ εις την περίπτωσιν ταύτην μόνον μετ’ έγκρισιν ημών. 